Ruk jou huis in 'n japtrap reg met dié 10 maklike wenke - Goeie Huishouding
Tuis » Ruk jou huis in 'n japtrap reg met dié 10 maklike wenke
Ruk jou huis in 'n japtrap reg met dié 10 maklike wenke
Ruim jou huis in 'n kits op! Deur Michelle Ogundehin
Van stukkende items wat jy nog ééndag gaan regmaak tot memento's van daai spesiale vakansie, dis maklik om goed onbewustelik in jou huis te laat ophoop. Michelle Ogundehin, die algemene redakteur van ELLE Decoration en selferkende ontrommelingsfanatikus, deel haar 10 topwenke om jou huis in 'n oogwenk reg te pak . . .
1. Stel vas wat jy reeds het
My heel eerste reël is in werklikheid 'n "agterstevoor" wenk. Dis eenvoudig om soort by soort te bêre. Dit beteken dat jy altyd weet hoeveel batterye, gloeilampe en asbliksakke, seëls en truie, onthou-notas en potte jy het. Sodoende sal jy in die eerste plek nooit meer koop as wat jy nodig het nie! Dit beteken ook dat jy nie na goed sal soek wanneer jy haastig is nie – daar is immers niks so frustrerend as om vir iets te betaal waarvan jy reeds 'n klomp het nie.
Dit sal ook voorkom dat jy voor "spesiale aanbiedinge" swig wat nie naastenby sinvol is as jy dit nie regtig nodig het nie. Dit is 'n besonder goeie uitverkopingreël vir klere, want dis merkwaardig hoe groot jou versameling musse, swart wolkouse en vlootblou truie gaan wees as jy dit saam groepeer.
2. Konsentreer op een ding
Wanneer die ontrommelingsgogga byt, stel ek voordat jy jou op een kategorie toespits, soos koerante en tydskrifte of jou kas. Indien jy die hele huis, of selfs net 'n kamer, sonder 'n strategie binneval, sal jy kort voor lank óf oorweldig voel óf verveeld raak. 'n Gefokusde poging is meer uitvoerbaar, en wanneer jy klaar is, sal jy die genoegdoening smaak van 'n afgehandelde taak. Wie weet, dalk is dit genoeg om nog 'n rondte te inspireer!
3. Kry jou kop reg
My deursnee-reël wanneer ek moet besluit of 'n artikel weggegooi, herwin, weggegee of gehou moet word, is om my voor te stel dat ek verhuis. Kan ek daarsonder lewe en/of sal ek iemand betaal om dit drie stelle trappe uit te dra? As ek op eersgenoemde ja antwoord, weet ek dis tyd om te groet. En as my antwoord op laasgenoemde ja is, kan ek dit hou.
4. Moenie in die "ek-gaan-dit-dalk-nog-nodig-kry"-strik trap nie
Die "ek-gaan-dit-dalk-nog-nodig-kry" manier van dink is die dood van 'n goeie opruimer. Vra jouself af: "Is dit regtig onvervangbaar of gaan ek dit nie teen 'n goeie prys kan koop indien daardie dag ooit realiseer nie?"
Toiletrolle, leë bokse, en ou rolle muurpapier val nie, ek herhaal, nié in hierdie kategorie nie . . . gooi uit en herwin! Die enigste moontlike uitsondering is as jy klein kindertjies het en twee reënerige naweke voorspel word; in daardie geval kan 'n ou boks baie vinnig 'n fantastiese ruimtetuig word waarin jou vyfjarige die maan kan besoek!
5. Bêre aandenkings oordeelkundig
Ek glo nie daarin om elke briefie en prentjie te skandeer en in rekenaarlêers te stoor nie. Jy gaan nooit daarna kyk nie en dit bederf die tasbaarheid van sulke memento's. Koop eerder 'n stel mooi kartonbokse en bêre al jou ditjies en datjies daarin.
Dis pret om weer ou briewe te lees, deur die dagboek te blaai wat jy as dogtertjie gehou het, en na jou foto's te kyk. En telkens wanneer jy dit doen, sal jy waarskynlik van iets kan afsien. Dit sal dus met verloop van tyd op 'n natuurlike manier minder raak. Dit beteken ook dat jy 'n toegewese plek vir sulke artikels geskep het wanneer jy onvermydelik goed kry wat bygevoeg moet word.
Lees ook: 8 stappe om van sentimentele, maar onnodige items ontslae te raak
6. Beperk die spasie wat deur CD's en DVD's in beslag geneem word
Hou jou luister- en kykgenot, maar raak van hulle kassies ontslae en bêre dit in handige CD-houers. Sny die pretjie op die DVD se voorblad uit sodat jy dit saam met die skyf in die vakkie kan bêre, en rangskik dit volgens genre. Dis verstommend hoeveel plek jy sodoende kan spaar, en dis ontsettend bevredigend aangesien jy dit so vinnig kan doen.
7. Gaan deur jou boeke
Hou net die boeke wat jy gereeld raadpleeg (bv. resepteboeke, verwysingsboeke, ens), weer gaan lees, vir 'n vriendin wil leen of vir jou kinders gaan los. Die res moet alles gaan! Dis harteloos, maar die enigste oplossing.
8. Evalueer jou koskaste
My eerste reël geld ook hier. Bêre soort by soort om 'n onnodige voorraad droë appelkose te voorkom. En doen jouself die guns om jou kaste minstens twee maal 'n jaar uit te pak om vervaldatums na te gaan en 'n vinnige voorraadopname te doen. 'n Stokou pakkie bruismeel? Dalk is dit tyd om te groet.
9. Het jy regtig al daardie stukkende goed nodig?
Tensy stukkende items in 'n japtrap met 'n buisie gom reggemaak kan word, behoort jy daarvan ontslae te raak. Wees eerlik met jou self: Hoe lank lê daardie vaas/stoel/ou speelding al in die kelder/motorhuis? 'n Jaar? Twee? Soms is die lewe net te kort.
10. Kyk om jou rond
Laastens glo ek dat ons huise 'n manier het om ons gesondheid sowel as welstand te beïnvloed. Jou huis behoort 'n plek te wees waar jy herstel en verkwikking ervaar en weer volgemaak word, maar dikwels is dit nie die geval nie omdat ons eenvoudig deur te veel goed omring word. Kortom, as jy wil hê dat dit beter met jou welstand moet gaan, is dit tyd om jou omgewing reg te ruk. Bly geïnspireerd deur die doel van jou regruk-operasie in gedagte te hou: om jou huis 'n gelukkige plek te maak!
Volg Michelle Ogundehin op Instagram by @michelleogundehin
Hoe om jou kinders se speelgoed minder te maak
Maak smerige blindings skoon
'n Hele week van heerlike en geurige vegetariese etes? Ons belowe jy sal nie eens die vleis mis nie!